***TOS.CD*** med undertittel *Tromsø Techno 1994* er en samleplate for elektronisk musikk med tilknytning til Tromsø, utgitt i 1994. Utgiver var Beatservice Records, mens distributør var Sonet.

Bakgrunn
--------

Prosjektet ble satt i gang av Vidar Hanssen i Tromsøs lokale radioprogram Beatservice. Etter flere år der elektronisk musikk vokste fram gjennom undergrunnen i byen, foreslo han et lokalt samlealbum i sitt program. Hanssen mottok noen håndfuller med bidrag i tillegg til å få med seg navn som allerede var blant de mer etablerte: Biosphere, Ismistik, Volcano (som kalte seg Tromsdalen Funk Massive) og Mental Overdrive. Beatservice Records ble grunnlagt og samlealbumet utgitt, med navn etter TOS som er flyplasskoden for Tromsø lufthavn. Utgivelsen var klar 17. oktober 1994, med slippfest i Tromsø 22. oktober.

Anmeldelser
-----------

*Nordlandsposten* fra Bodø unnet Tromsø-utgivelsen et terningkast 5. «Den er en sjelden fin samling av teknologisk musikk og hever seg høyt over diverse tekno-samlinger fra utlandet. Stort sett klarer de 14 bandene å holde på interessen platen igjennom», skreiv anmelderen, som navnga Sea, B-Code og Aedena som de interessante av de uetablerte artistene.

*Minerva*-redaktør Hårek Hansen roste albumet som «musikk for 90-tallet!». Tromsø var «Norges hippeste musikkby», viste *TOS.CD* tydelig, som «er den perfekte medisin for oss som spyd når vi hører Steinar Albrigtsen.» I en kort omtale ga Thomas Strzelecki terningkast 5 til *TOS.CD*, «et usedvanlig vitalt innslag innen den stadig økende globale elektroniske scenen».

I Tromsø fikk albumet terningkast 4 av bladet *Tromsø*. For anmelderen var det kjent hva de etablerte artistene sto for, men «den høye kvaliteten på mye av det de mer ukjente og debuterende artistene byr på» var en overraskelse. Nivået på helheten var «overveiende høyt».

*Arbeiderbladet* ga terningkast 3 fordi «langt fra alle bidragene er istand til å fange oppmerksomheten». Likevel var eksperimenteringsviljen som albumet viste fram, interessant for framtida.

Anmelderen i *Drammens Tidende* sa seg enig i Tromsø var techno-hovedstaden, men også at albumet inneholdt «varierende kvalitet». Best var «den mer drømmende og svevende ambiente delen», men technoen fungerte ikke optimalt på mange hjemmeanlegg. Det var bedre egnet for utesteder; «store katedraler av lyd og lys». Arne Berg mente at musikken var «av veldig varierende kvalitet, fra det besnærende til det platte».

Sporliste
---------

1. B-Code – «Arctic Tribal» (4:02)
2. Wilhelm View – «M.O.P. Intruder» (4:41)
3. Biosphere – «Fairy Tales (Remix)» (5:58)
4. Djingo – «Dr. Louis» (4:22)
5. Mental Overdrive – «Entropy» (7:42)
6. Jimjam – «My Time» (2:59)
7. Sea – «Squid Fluid» (7:25)
8. Excess-3 – «XS-909» (5:44)
9. Tromsdalen Funk Massive – «I Believe! (Volcano Cyber-Free Mix)» (4:34)
10. Aedena – «Eoor» (7:29)
11. Electrip-C – «Angst Der Klink Klank» (3:01)
12. Ismistik – «Cassis» (5:56)
13. Information – «Baby (0605 Recycle)» (6:11)
14. Dynamic Bits – «Xenon» (7:36)

Se også
-------

* *XS to the Ravezone*

Referanser
----------

1. ↑  «Made in Tromsø» av Helle Høiness, *Beat* 10/1994
2. ↑  «Nordens Brüssel?» av Arne Berg, *Puls* 35/1994
3. ↑  «Tromsø-technoen er her» av Helge Matland, *Tromsø* 15. oktober 1994
4. ↑  Albumanmeldelse av Hans Trygve Holm, *Nordlandsposten* 26. oktober 1994
5. ↑  Albumanmeldelse av Hårek Hansen, *Minerva* 4/1994
6. ↑  Albumanmeldelse av Thomas Strzelecki, *Beat* 11–12/1994
7. ↑  Albumanmeldelse, usignert, *Tromsø* 22. oktober 1994
8. ↑  Albumanmeldelse av Beate Nossum, *Arbeiderbladet* 26. oktober 1994
9. ↑  Albumanmeldelse av Gustav Jørgensen, *Drammens Tidende og Buskeruds Blad* 1. desember 1994
10. ↑  Albumanmeldelse av Arne Berg, *Puls* 36/1994
11. ↑  Discogs

Eksterne lenker
---------------

* *Artikkelen mangler oppslag i Wikidata*